**Thessalonikin arkeologinen museo** (kreik. Αρχαιολογικό Μουσείο Θεσσαλονίκης, *Archaiologikó Mouseío Thessaloníkis*) on arkeologinen museo Thessalonikissa Kreikassa. Se on yksi koko Kreikan merkittävimmistä arkeologisista museoista, ja esittelee Thessalonikista ja kreikkalaisen Makedonian alueelta löydettyä pääosin antiikin aikaista esineistöä.

Historia ja rakennus
--------------------

Museo on perustettu vuonna 1912 heti sen jälkeen, kun Makedonia oli liitetty Kreikkaan. Alkuvaiheessa kaupungin muinaismuistoja kerättiin muun muassa kouluihin sekä Rotundaan ja Valkoiseen torniin. Ensimmäisenä varsinaisena museona toimi Yeni Camin moskeija vuodesta 1925. Toisen maailmansodan aikana muinaismuistot kätkettiin maahan ja palautettiin museoon vuonna 1953.

Museon saleja.
Varsinaisen museorakennuksen suunnittelu alkoi 1950-luvulla. Se aloitti toimintansa vuonna 1962. Avajaiset olivat 27. lokakuuta kyseisenä vuonna kaupungin vapauttamisen 50-vuotisjuhlien yhteydessä. Heti alusta esillä olivat vasta samana vuonna esiin kaivetut Dervénin löydökset. Myös Aigain eli Vergínan aarteet sijoitettiin museoon heti niiden löydyttyä, ja ne olivat museon merkittävimpiä esineitä kunnes Vergínan hautojen omat museotilat eli Aigain kuningashautojen museo valmistui vuonna 1998 ja aarteet siirrettiin sinne. Museo uusittiin kokonaisuudessaan vuosina 2002–2006.

Museorakennus edustaa antiikin kreikkalaisesta tilankäytöstä vaikutteita ottanutta modernia arkkitehtuuria. Rakennus on suojeltu vuodesta 2003 yhtenä kreikkalaisen modernismin merkkiteoksista. Aivan museon vieressä sijaitsee Bysanttilaisen kulttuurin museo.

Kokoelmat
---------

Museon kokoelmiin kuuluu löytöjä esihistorialliselta ajalta antiikin ajan lopulle. Kokoelmiin kuuluu löytöjä arkeologisilta kaivauksilta eri puolilta Thessalonikia ja Makedoniaa. Lisäksi museossa on alun perin yksityiskokoelmista peräisin olleita esineitä. Museon pysyvät näyttelyt on järjestetty kuuteen kokonaisuuteen, jotka esittelevät muun muassa Makedonian historiaa esihistorialliselta ajalta antiikin ajan lopulle, asutusten ja kaupunkien kehittymistä, Thessalonikin kaupungin historiaa sekä kullan merkitystä makedonialaisessa kulttuurissa.

Monet merkittävimmistä esineistä ovat peräisin haudoista muun muassa Agía Paraskevístä, Dervénistä, Evropóksesta, Litístä, Sérresistä, Síndoksesta, Makrýgialoksesta ja Néa Filadélfeiasta sekä Verginasta. Merkittävimpiin museoesineisiin kuuluvat muun muassa lukuisat kultakorut; Dervénin krateeri, jonka koristelu esittää Dionysoksen ja Ariadnen avioitumista, noin vuodelta 330–320 eaa.; sekä Dervénin papyrus, joka on Euroopan vanhin säilynyt käsikirjoitus, noin vuodelta 340 eaa.

* Museon kokoelmia.Museon kokoelmia.
* Museon kokoelmia.Museon kokoelmia.
* Museon kokoelmia.Museon kokoelmia.
* Museon veistoskokoelmia.Museon veistoskokoelmia.
* Löytöjä haudasta Agía Paraskevístä, n. 520 eaa.Löytöjä haudasta Agía Paraskevístä, n. 520 eaa.
* Haudasta löydetty krateeri, 500-luku eaa.Haudasta löydetty krateeri, 500-luku eaa.
* Nuoren tytön hautakivi, Néa Kallikráteia, Chalkidikí, n. 440 eaa.Nuoren tytön hautakivi, Néa Kallikráteia, Chalkidikí, n. 440 eaa.
* Dervénin papyrus, n. 340 eaa.Dervénin papyrus, n. 340 eaa.
* Dervénin krateeri, n. 330–320 eaa.Dervénin krateeri, n. 330–320 eaa.
* Kultainen seppele Dervénin haudasta Z.Kultainen seppele Dervénin haudasta Z.
* Kultakoruja naisen haudasta Síndoksesta.Kultakoruja naisen haudasta Síndoksesta.
* Runo Osiriksen kuolemasta piirtokirjoituksessa, n. 125–100 eaa.Runo Osiriksen kuolemasta piirtokirjoituksessa, n. 125–100 eaa.
* Keisari Augustuksen patsas, n. 14–37 jaa.Keisari Augustuksen patsas, n. 14–37 jaa.
* Dionysoksen patsas, 100-luku jaa.Dionysoksen patsas, 100-luku jaa.

Lähteet
-------

1. 1 2 3  Archaeological Museum of Thessaloniki: History Ministry of Culture and Sports. Viitattu 4.4.2016.
2. 1 2 3  Archaeological Museum of Thessaloniki: Description Ministry of Culture and Sports. Viitattu 4.4.2016.
3. ↑  Building Archaeological Museum of Thessaloniki.  Arkistoitu 25.3.2016. Viitattu 4.4.2016.
4. ↑  Archaeological Museum of Thessaloniki: Exhibitions Ministry of Culture and Sports. Viitattu 4.4.2016.
5. ↑  Archaeological Museum of Thessaloniki *Greeka.com*. Viitattu 4.4.2016.

Aiheesta muualla
----------------

* Kuvia tai muita tiedostoja aiheesta **Thessalonikin arkeologinen museo** Wikimedia Commonsissa

* Αρχαιολογικό Μουσείο Θεσσαλονίκης - Archaeological Museum of Thessaloniki (kreikaksi) (englanniksi)